Google Earth fylder 20 år: Fra virtuel globus til livsvigtig værktøj

I disse dage er det 20 år siden, at Google Earth blev lanceret og forvandlede hele verden til noget, man kunne udforske hjemme fra stuen. Dengang, i sommeren 2005, var det en teknologisk sensation — en interaktiv 3D-globus, hvor man med et par klik kunne rejse fra storbyer til fjerne ødeøer eller zoome ned i sin egen baghave. I dag er Google Earth ikke bare et fascinerende værktøj til nysgerrige sjæle, men også et vigtigt redskab for forskere, nødhjælpsarbejdere og byplanlæggere verden over.

I løbet af de to årtier er Google Earth blevet udvidet med milliarder af billeder fra satellitter, fly og Street View-biler, og platformen bruges i dag til alt fra klimaforskning til at designe nye byrum. Alene sidste år blev der søgt efter steder i Google Earth mere end 2 milliarder gange.

Og jubilæet fejres med en længe ventet opdatering: Nu er det muligt at dykke ned i historiske Street View-billeder direkte i Google Earth. Med andre ord kan man ikke bare se verden oppefra, men også spole tiden tilbage og følge udviklingen på gadeplan.

Google Earth anno 2005.

Verdensbegivenheder og personlige historier

Gennem årene har Google Earth spillet en overraskende rolle i både store globale begivenheder og personlige skæbner. Allerede få måneder efter lanceringen i 2005 blev platformen for alvor taget i brug, da orkanen Katrina ramte USA. Her samarbejdede Google med de amerikanske myndigheder om at levere opdaterede satellitbilleder til redningsarbejdet.

I årene efter har forskere brugt Google Earth til at opdage sjældne koralrev ud for Australien, finde fossile fundsteder i Sydafrika og følge klimaforandringer fra rummet. Men Google Earth har også haft plads til det personlige. I 2011 fandt Saroo Brierley sin biologiske familie i Indien, efter han som femårig var blevet væk. Hans historie blev verdenskendt med filmen Lion.

Fra balloner til byplanlægning

Google Earth er i dag meget mere end billeder fra satellitter. I 2012 begyndte Google at eksperimentere med billeder taget fra noget så lavpraktisk som heliumballoner og drager, og i 2014 lancerede de Earth View — en populær Chrome-udvidelse, der forvandler fantastiske landskaber fra rummet til digitale baggrunde.

I de senere år er fokus i højere grad rykket mod bæredygtighed og byudvikling. I 2023 blev det muligt for professionelle at bruge Google Earth til at evaluere solcelleprojekter og byggeri direkte fra computeren, uden at skulle besøge stedet fysisk. Og med de nyeste funktioner kan man i dag analysere alt fra trædække til varmeøer i byer — data, der er afgørende i kampen mod klimaforandringer.

Virtuel tidsrejse for alle

Sidste år gik hashtagget #somewhereonGoogleMaps viralt, hvor brugere delte billeder af, hvordan steder har ændret sig over tid. Nu integrerer Google Earth den funktion direkte, så alle kan tage på virtuel tidsrejse og se deres hjemby eller yndlingssted udvikle sig.

“Google Earth har givet os et vindue til verden — og nu også til fortiden,” lyder det fra Googles team i forbindelse med jubilæet.

Rejs tilbage i tiden med Street View.

Med tilføjelsen af historiske Street View-billeder og nye datasæt om byernes tilstand fortsætter Google Earth med at være mere end bare et kort. Det er blevet et vigtigt værktøj for alle, der vil forstå og forme verden omkring os.

Og fremtiden? Ifølge Google er vi kun lige begyndt.

Google Earth fylder 20 år: Fra virtuel globus til livsvigtig værktøj